# Estació de Saix

Saix és una estació ferroviària situada al municipi valencià homònim a la comarca de l'Alt Vinalopó. Disposa de serveis de Mitjana Distància.

## Situació ferroviària

L'estació es troba en el punt quilomètric 407 de la línia fèrria d'ample ibèric La Encina-Alacant a 481,48 metres d'altitud, entre les estacions de Villena i d'Elda-Petrer. El tram és de via única i està electrificat.

## Història

Els antecedents de l'arribada del ferrocarril a Saix se situen en els desitjos de connectar Madrid amb Alacant prenent com a punt de partida la línia Madrid-Aranjuez i la seua prolongació fins a Albacete via Alcázar de San Juan per part de la Companyia del Camí de Ferro de Madrid a Aranjuez que tenia José de Salamanca com el seu principal impulsor. L'1 de juliol de 1856, José de Salamanca, que s'havia unit amb la família Rothschild i amb la companyia du Chemin de Fer du Grand Central van obtindre la concessió de la línia Madrid-Saragossa que, unida a la concessió entre Madrid i Alacant, donaria lloc al naixement de la Companyia dels Ferrocarrils de Madrid a Saragossa i Alacant o MSA. Aquesta última va ser l'encarregada d'inaugurar l'estació el 26 de maig de 1858 amb l'obertura del tram Almansa-Alacant. El viatge inaugural va ser presidit per Isabel II. Malgrat això, segons consta en els documents oficials de la companyia i en les memòries de les obres públiques, la posada efectiva en servei es va realitzar un poc abans, el 15 de març de 1858. En 1941, la nacionalització de ferrocarril a Espanya va suposar la integració de MSA en l'acabada de crear RENFE.
Des del 31 de desembre de 2004, Renfe Operadora explota la línia, mentre que Adif és la titular de les instal·lacions ferroviàries.

## L'estació

Se situa al nord-est del nucli urbà. L'edifici per a viatgers és una estructura de base rectangular de dues plantes amb petits annexos d'una planta que alberguen els lavabos i l'antic taller de lampisteria. Respon així a l'esquema usat per MSA en el disseny de les estacions de tercera categoria del present tram. La senzillesa i sobrietat del disseny només es veu alterada per tres grans obertures realitzades amb arcs de mig punt que serveixen d'accés principal al recinte. La resta dels buits que apareixen en la façana són allindanat o d'arc rebaixat. Les sigles de la companyia que va veure nàixer a l'edifici encara són visibles en els frisos situats en els laterals. Finalment, tota l'estructura és coberta amb una senzilla teulada de quatre aigües. Com és habitual a les estacions passants, té disposició lateral a les vies.

## Serveis ferroviaris
### Mitjana Distància

Els serveis de Mitjana Distància de Renfe en l'estació cobreixen els següents trajectes.
| Línia MD | Trens | Origen/Destinació | Destinació/Origen |
| | Intercity | Osca | Múrcia del Carmen |
| 44 | Regional Regional Exprés | València | Alacant |

## Referències

* ↑ Red ferroviaria española Arxivat 2012-06-22 a Wayback Machine. Ministerio de Fomento
* ↑ Madrid a Aranjuez, Aranjuez a Almansa, Almansa a Alicante Spanishrailway
* ↑ «Petrer saluda a Isabel II». [Consulta: 31 maig 2020].
* ↑ La estandarización: San Vicente, Sax y Novelda Arxivat 2016-03-04 a Wayback Machine. 150 años de Ferrocarril Madrid-Alicante. Conselleria d'Infraestructures.